石首縣
作者：劉敞
朝代：宋

paragraphs: 叢石浮水中，峻隄缺復連。
往往爲深潭，波流自回環。
秋山未搖落，碧樹皆參天。
仰觀積水痕，仍在高樹巔。
里人半巢居，出入隨烏鳶。
令尹亦菜色，市樓寂無烟。
皇天不純命，百姓何震愆。
苦云耕織廢，租税尚未蠲。
赤子向漂蕩，所存皆偶然。
雖知負官輸，未忍更棄捐。
奈何唐堯世，復見昏墊年。
何以救汝饑，朝廷急憂邊。